
Nr. 236

AVIZ

asupra propunerii legislative privind sistemul naţional de pensii
Cu adresa nr. 14 din 22.04.2002, Biroul Permanent, conform art. 89 din Regulamentul Camerei Deputaţilor, a sesizat pentru examinare şi avizare Comisia pentru Buget, Finanţe şi Bănci cu propunerii legislative privind sistemul naţional de pensii.
In urma examinării, în şedinţa din data de 4.06.2002, Comisia, cu unanimitate de voturi de voturi, a hotărât respingerea din următoarele considerente:

Iniţiativa legislativă nu ţine seama de principiile, în materie, prevăzute de Legea nr. 19/2000 privind sistemul public de pensii şi alte drepturi de asigurări sociale, intrată în vigoare la 01.04.2001, armonizată cu legislaţia comunitară.

Proiectul nu conţine prevederi clare, referitoare la constituirea veniturilor asigurărilor sociale de stat, din care urmează a fi acoperite cheltuielile cu pensiile şi alte drepturi de asigurări sociale. Prevederile reglementării conduc la majorarea cheltuielilor cu pensiile şi alte drepturi de asigurări sociale, fără a se indica sursa acoperii golului de venituri sau a sporului de cheltuieli, conform cerinţelor Legii finanţelor publice nr. 72/1996.

Proiectul de Lege conţine reglementări proprii sistemului de pensii pentru personalul din sectorul de apărare, ordine publică şi siguranţă naţională, recent reglementat prin Legea nr. 164/2001, creând astfel paralelisme de legiferare.

Iniţiatorul nu reglementează rolul şi atribuţiile Casei Naţionale de Pensii şi Solidarităţii Sociale, deşi o investeşte cu dreptul unic de a colecta şi gestiona fondurile publice de pensii.

Redactarea majorităţii textelor în formă narativă, confuziile de ordin terminologic (“vechimea în muncă” cu “stagiul de cotizare”; “sistem de salarizare” cu “clasă de salarizare”; “pensie anticipată” cu “pensie parţial anticipată” etc.), lipsa din reglementare a celorlalte drepturi de asigurări sociale, numerotarea absolut inadecvată a textelor etc. constituie numai câteva din gravele abateri de la regulile de tehnică legislativă impuse de Legea nr. 24/2000.

PREŞEDINTE,

SECRETAR,

